google/wiki40b huggingface dataset:
מקדש מהיקארי

היסטוריה

בשנת 1959, אוקדה, מייסד הכת, נפל מסוס ושבר את עמוד השדרה. לפי המסורת זו הסיבה זו בעטיה זכה להתגלות האל סוּ, והתבקש על ידו להקים קהילה רוחנית וטהורה אשר תהיה משוחררת מכל אותם הרעלים בהם נגועים בני הגזע האנושי. רעלי החומרנות יובילו את האנושות השטופה בהבלי העולם הזה אל האבדון.
בשנת 1994 כאשר אוקדה היה על ערש דווי,  שב האל סו והתגלה בפניו והוסיף ושרטט בפניו את דגם מקדש שלמה מירושלים, אשר יש להקים לכבודו. השרטוט עבר רוחנית לבתו של מייסד הכת, קיישוֹ אוקדה, והיא בנתה את המקדש, אשר מהווה שחזור מדויק של בית המקדש בירושלים.

המקדש

המקדש נמצא כ-15 ק"מ ממרכז העיר טקייאמה, שוכן על סוללת עפר ענקית. גגו עשוי זהב טהור, מסנוור. ומגן דוד ענק, מקשט את כרכוב הזהב.
גודל המקדש כאצטדיון ספורט, הוא מקורה בגג מצופה זהב, מעוטר במגיני דוד ובצלבי קרס. עלות בנייתו הייתה 45 ביליון ין (אז- 350 מיליון דולר).
שופר (ארגון)

היסטוריה

הרב אמנון יצחק הקים את עמותת "שופר - ארגון להפצת יהדות" בשנת 1986, לאחר ששיתף פעולה עם ארגון ערכים שעוסק בהחזרה בתשובה. במסגרת "שופר" מנהל הרב אמנון יצחק מערכת של החזרה בתשובה ברחבי הארץ והעולם והפצת תוכני יהדות. "שופר" מעסיק מספר קטן של פעילים בשכר, ואלפי מתנדבים. פעילותו כוללת הרצאות כנסים, סמינרים בסופי שבוע, פעילות רדיו טלפוני והפצת תקליטורים. באתר האינטרנט של הארגון קיים מידע רב על פעילויותיו, מאמרים, האזנה וצפייה בהרצאות חיות ושידורים חוזרים ללא תשלום.
הכנסים בהשתתפות חברי הארגון מתקיימים מספר פעמים בשבוע ונערכים באולמי שמחות או באולמי תרבות ברחבי ישראל, וכן בערים מרכזיות באמריקה ובאירופה. הסמינרים בסופי השבוע מתקיימים פעם בחודש, בבית מלון בצפון הארץ כאשר כמה ימים לפני כן יוצאים צוות משגיחי כשרות מיוחד לפיקוח והכשרת המטבח. התקליטורים בהם תוכני הרצאות של הרב אמנון יצחק מחולקים בכל רחבי הארץ בדרך כלל בחינם.
"שופר" מציע מספר תוכניות מנויים, שבמסגרתן מקבלים המנויים קלטות ותקליטורים או זכאות להשתתף באחד הסמינרים, תמורת התחייבות כספית למטרות הארגון. על פי דוחות שנמסרו לרשם העמותות קיבל הארגון תרומות בסך של כ-5.8 מיליון ש"ח בשנת 2013 כאשר בשנים האחרונות חלה ירידה בהיקף התרומות עקב מאבקו של הרב אמנון יצחק כנגד ערבי שירה וזמר חסידי בציבור החרדי.
בשנת ה'תש"ע נשלחו בדואר בחינם למעלה ממיליון תקליטורי 'אנציקלופדיה אטרקטיבית' לכל בית אב בישראל ובהם תוכני הרצאות ושיעורים של הרב אמנון יצחק.
בשנת ה'תשע"ז חולקו בחינם אלפי ספרי 'עולם התשובה' ברחבי הארץ שכוללים דברי תורה, ודיאלוגים של תמלילי הרצאות הרב אמנון יצחק שנעשו באזור השנים תשס"ה לתשס"ח.
בעבר הארגון הפיץ את השבועון החינמי "ארבע כנפות" המיועד למגזר החרדי. נושאי המאמרים הם (באופן חלקי): פוליטיקה של ישראל, פוליטיקה עולמית, אקטואליה ודברים המתרחשים בשולחנם של רבנים מפורסמים. בדומה לעיתונים חרדיים אחרים אין ב"ארבע כנפות" כתבות בנושאי ספורט, פשע ואלימות או שאר תרבות חילונית ואף לא תמונות של נשים (מטעמי צניעות).כמו כן, הארגון הפיץ גם את השבועון החינמי "Shofar News" המיועד למגזר החילוני. עיתונים אלו חדלו להתקיים בשלהי שנת 2008 מבעיות תקציביות.
הארגון מפיץ מזה שנים עלון פרשת השבוע "גנזי המלך" עבור בתי כנסת ברחבי הארץ.
הרב אמנון יצחק מדגיש בהרצאותיו כי על אף שמשמש כראש הארגון, הוא איננו חבר בעמותה ואינו מקבל משכורת על פעילותו בארגון, ואת הוצאות הרכב והדלק במסעותיו להרצאות מממן מכספיו הפרטיים.
האקס סטרטר

האקס סטרטר (באנגלית: Hucks starter) היא יחידת כוח עזר, ממקור כוח חיצוני, בדרך כלל מרכב מוטורי המספק כוח ראשוני להתנעת מנועי מטוסי בוכנה, אשר היה נפוץ בשנות ה-20 ובשנות ה-30 של המאה העשרים. ה"האקס סטרטר" מוגדר כתחליף מכני עבור צוותי הקרקע.

היסטוריה

ה"האקס סטרטר" פותח במהלך מלחמת העולם הראשונה על ידי הטייס הבריטי בנטפילד צ'ארלס האקס (שם מלא: "Bentfield Charles Hucks") (1884-1918) מגיס התעופה המלכותי.
"האקס סטרטר" היה תחליף מכני עבור אנשי צוות הקרקע שלפני פיתוח ה-"האקס סטרטר" היו מסובבים ידנית את מדחפי המטוסים בכדי להתניע את מנוע המטוס.
בשנות ה-20 של המאה ה-20 ובשנות ה-30 של המאה ה-20 ההאקס סטרטר" היו נפוצים, לאחר שמדחפי האווירונים הפכו לגדולים, והיה קשה לסובבם ידנית. ה"האקס סטרטר" היה מחובר לכלי רכב פתוח.
הכוח של הרכב היה מועבר ממנועו, בדרך כלל בעל הנעה אחורית, פיר המתנע נכנס לרכזת מיוחדת המשלבת מצמד על מרכז הרכבה של המדחף.
בשנות ה-20, של המאה ה-20 חיל האוויר המלכותי הבריטי התבסס על שלדות רכב מסוג פורד מודל T אשר חוברו ל"האקס סטרטר".
מלון גינוסר

המבנה

מלון גינוסר תוכנן בסגנון אקלקטי המשלב מוטיבים מן האדריכלות המזרחית עם אלמנטים של האדריכלות הקלאסית. המלון כלל כ-25 חדרי אירוח, טרקלין, חדרי מנוחה וקריאה, אולם אירועים וחדר אוכל.
החזית הפונה לשדרות רוטשילד מורכבת ממרפסות המעוטרות בקשתות ואילו החזית לרחוב אלנבי מתאפיינת בקווי מתאר ישרים. בנקודת המפגש הפינתית של החזיתות הוקם מגדל מדרגות המסתיים בקו גבוה מקו מעקה הגג, ובראשו כיפה בסגנון מזרחי. בתחילה, הוצב בכניסה לבניין תבליט, פרי עבודתו של הפסל יעקב דב גורדון ובו נראו רב ותלמידיו מוקפים בחיות, הניצבים מעל נשר פורש כנפיים. היה זה ככל הנראה השילוב הראשון בין אמנות לאדריכלות בתל אביב. בלחצם של חוגים דתיים אשר טענו לחילול השם עקב הדמיון לפסל יווני ואיימו בהטלת חרם על המלון, הוסר הפסל.

היסטוריה

לאחר הקמתו של המבנה, פעל המלון בקומות השנייה והשלישית שלו, בניהולו של בנימין בן נחום ולכן הוא מוכר גם כ"מלון בן נחום". המלון עוצב בסגנון אירופאי קלאסי, נחשב למפואר ביותר, ולאורחים סופקו שירותי טלפון ותאורת חשמל.
בשנת 1933 נמכר המלון למשה (מוריס) בנין, קבלן ואיש עסקים מעשירי תל אביב. בשנת 1936 נערך במבנה שיפוץ שכלל פתיחת חזית מסחרית לכיוון רחוב אלנבי. במרפסת הקומה הראשונה במלון נפתח בית הקפה "עטרה" שהפך למקום מפגש מרכזי לאמנים ואנשי רוח. בנין ומשפחתו עברו להתגורר בקומה השלישית של המלון. בשנת 1960 העתיקה משפחת בנין את מקום מגוריה.
במשך השנים בוצעו במבנה שינויים רבים שטישטשו את צורתו החיצונית המקורית, והעלימו את האלמנטים האמנותיים שהכיל בתוכו. המבנה נותר מוזנח, ושימש כבניין משרדים ומחסנים.
בשנת 2005 נמכר המגרש הסמוך בשדרות רוטשילד מס' 30, ואושרה בו בניית מגדל מודרני. היתר הבנייה כלל בתוכו הקלה המאפשרת הגדלה של מספר הקומות במגדל בתמורה למימון שיפוץ המבנה הסמוך של מלון גינוסר ההיסטורי. בעקבות זאת בשנת 2012 החל במבנה תהליך שיקום ושיחזור בניהולה של האדריכלית ניצה סמוק כחלק מבניית המגדל הצמוד אליו ביזמות של קבוצת רכישה. במהלך העבודות נחשפו ושוחזרו ציורי קיר ומרצפות מעוטרות פרי עבודתו של מנחם מנדל קרול שעיטר גם את קירות ביתו של דוד בן-גוריון בשדרות בן-גוריון 17. כיפת חדר המדרגות הפינתי שוחזרה בעץ כפי שהייתה במקור.
תהילים קל"ג

תוכן המזמור

בפסוק א', בעל המזמור מבקש לזרז את המאזין באמצעות המילה 'הִנֵּה' ומכוון למסר הבא מיד בשבח הישיבה ביחד: "מַה-טּוֹב, וּמַה-נָּעִים-שֶׁבֶת אַחִים גַּם-יָחַד". יש שפירשו את הפסוק כי הישיבה יחדיו טובה ונעימה לגוף האדם. יש הסוברים כי ישיבת המשפחה בצוותא קשורה בישיבה בבית. יש הטוענים כי הישיבה יחדיו מכוונת לישיבת אחים במשפחה היושבים בנחלת אבי המשפחה, טרם חלוקתה וזאת לפי הכתוב בחוק הייבום: "כִּי-יֵשְׁבוּ אַחִים יַחְדָּו". ייתכן כי הישיבה ביחד מתארת את העם היושב יחדיו בארץ ישראל. מצודת דוד מפרש  כי הכתוב מכוון לכלל שבטי ישראל. 
יש הסוברים כי בפסוקים ב'-ג' תיאור הישיבה בצוותא כמוה כשמן טוב המתואר בפסוק ב'. ריחו של שמן זה נעים והטל היורד על האדמה מצמיח חיים חדשים. יש הרואים בשני הפסוקים האלה יחידה אחת שפירושה: השמן הטוב על הראש, יורד על זקן אהרן ומשם לבגדיו מדומה לטל היורד על החרמון ועל הרי ציון. ייתכן כי השמן המתואר ביחידה זאת הוא השמן בו נמשחו שליטים וכוהנים. אחרים משערים כי השמן הטוב מדומה למים היורדים מההר כמו השמן הנוטף על זקן אהרון ועל בגדיו. יש שפירשו כי השמן הטוב הנוטף על זקן אהרון הוא תיאור נופה של ארץ ישראל הנפרס מהצפון בחרמון אל הדרום המיוצג בהררי ציון. כך הישיבה בצוותא מדומה לנופים עמם מזדהה קורא המזמור מה שמגביר את תחושת היחד אשר באה לידי ביטוי במזמור. המושג 'שמן טוב' מקביל למושג 'שמן ערב' בספרות חז"ל. שפירושו שמן שריחו נעים.
בעל המזמור מסיים את המזמור בתיאורה של ציון בדימוי המתאר את ירושלים כמקור חיים: "כִּי שָׁם צִוָּה ה' אֶת-הַבְּרָכָה - חַיִּים, עַד-הָעוֹלָם.

אמצעים אמנותיים במזמור

הדימוי בפסוק "כַּשֶּׁמֶן הַטּוֹב, עַל-הָרֹאשׁ" מתאר את הישיבה בצוותא. הפסוק "כְּטַל-חֶרְמוֹן - שֶׁיֹּרֵד, עַל-הַרְרֵי צִיּוֹן" מדמה את גופו של האהרון לארץ ישראל.

המזמור בליטרוגיה

בקצת קהילות אשכנז, נוהגים לומר מזמור זה (יחד עם "ברכי נפשי" (תהלים קד) ושאר מזמורי שיר המעלות) אחרי מנחה בשבת בשבתות החורף, כלומר משבת בראשית עד (ולא עד בכלל) שבת הגדול.

המזמור ואיזכוריו בתרבות

באחת הסצנות בסרט "החיפוש" בבימויו של פרד זינמן נראית קבוצת ילדים במחנה אונרר"א המתכוננת למסע לפלשתינה. הם נמצאים באולם בו תלוי על הקיר מגן דוד ותמונותיהם של הרצל וטרומפלדור תלויות על אחד הקירות ולאחר פקודה בעברית הם צועדים למשאיות בשירת "הנה מה טוב ומה נעים". 
המילים "הנה מה טוב ומה נעים שבת אחים גם יחד" זכו ללחנים רבים, ובהם שניים נפוצים ביותר. דינה גולן ומקהלת לב רן ביצעו את השיר "הנה מה טוב ומה נעים" בפסטיבל הזמר החסידי בשנת 1970. מזמור זה הולחן כולו ובוצע בידי פרחי ניו יורק במנגינה שנלקחה ממפיק ומלחין יהודי רוסי של סרטים קומוניסטים.
מזמורי צ'יצ'סטר היא יצירה מאת ליאונרד ברנשטיין לנער סופרן או קונטרה-טנור, רביעיית סולנים, מקהלה ותזמורת (3 חצוצרות בסי במול, 3 טרומבונים, טימפני, כלי הקשה (5 נגנים), 2 נבלים וכלי קשת). בעיבוד מאת המלחין תפקיד התזמורת הופחת בגודלו לעוגב, 2 נבלים וכלי הקשה. את הטקסט אירגן ברנשטיין עצמו מתוך כתבי תהילים. בחלק הראשון תהילים ק' וק"ח, בחלק השני תהילים ב' וכ"ג, ובחלק השלישי תהילים קל"א ומזמור זה.
כנף רננים (עוף)

איזכור בתנ"ך

לאחר שאליהוא בן ברכאל מסיים את נאומו, אלוהים מופיע מן הסערה. במהלך תשובת האל לאיוב, הוא מתאר כמה בעלי חיים שהתנהגותם מסתורית ולא מובנת לאדם או חיות חזקות במיוחד שבן אדם לא יכול לגבור עליהם. אחד מאותם בעלי חיים זה הכנף רננים, שמתוארת בספר איוב, פרק ל"ט.

תיאור

"יג: כְּנַף רְנָנִים נֶעֱלָסָה אִם אֶבְרָה חֲסִידָה וְנֹצָה:" משתמע שכנף הרננים ידועה כמביעה עליזות (נעלסה=שמחה).
"יד: כִּי תַעֲזֹב לָאָרֶץ בֵּצֶיהָ וְעַל עָפָר תְּחַמֵּם טו: וַתִּשְׁכַּח כִּי רֶגֶל תְּזוּרֶהָ וְחַיַּת הַשָּׂדֶה תְּדוּשֶׁהָ:" כנף הרננים מקננת על הקרקע, ושם היא מטילה את ביציה למרות הסכנה. לפי רש"י כנף הרננים הולכת להתחמם בעפר בזמן שביציו על הארץ, לפי המצודות הכוונה שהביצים לא צריכים דגירה היות שהם מתחממים בעפר.
"טז: הִקְשִׁיחַ בָּנֶיהָ לְּלֹא לָהּ לְרִיק יְגִיעָהּ בְּלִי פָחַד:" היא מתאכזרת אליהם, ומתנהגת כאילו אינם בניה. לא אכפת לה שכל מאמצי הקינון שלו יהיו לשווא.
"יז: כִּי הִשָּׁהּ אֱלוֹהַּ חָכְמָה וְלֹא חָלַק לָהּ בַּבִּינָה:" זהו עוף טיפש.
"יח: כָּעֵת בַּמָּרוֹם תַּמְרִיא תִּשְׂחַק לַסּוּס וּלְרֹכְבוֹ:" היא מסוגלת לעוף, ולהתחמק מפרשים המנסים לצודה. או שזה תיאור שהיא עד כדי כך מתאכזרת לבניה עד שלא אכפת לה להניח את גוזליה או ביצה בקן בעוד הסוסים מאיימים עליהם.
ישנם פרשנים שאומרים שחצי מפסוק י"ג ("כנף רננים נעלסה"), זה תיאור של עוף אחד. החצי השני זה תיאור של החסידה. ושאר הפסוקים מתארים עוף שלישי שמטיל ביציו על הקרקע.

מטרת האיזכור

פרשנים חלוקים לגבי המטרה של תיאור כנף הרננים בתשובה לאיוב. ישנם פרשנים כמו המצודת דוד שסוברים שזה חלק מהתיאור של הדברים המסתוריים בעיני האדם. לכאורה אפרוחי הכנף רננים לא היו אמורים לשרוד היות שאמם מסכנת אותם, אבל העובדה שהיא מצליחה להעמיד צאצאים מעידה על כך שיש מי שמשגיח עליהם. יש פרשנים שסבורים שתיאור זה נועד להגיד שאפילו עוף טיפש בסופו של דבר מתוכנן כך שיוכל להתגונן מפני רודפיו. דעה ייחודית של המלבי"ם היא שכל התיאור בפסוקים נועד להשוות בין החסידה שמרחמת על גוזליה לכנף רננים שלא. ואז התיאור נועד להראות את חוכמת הבורא שנתן לחסידה את היכולת להתגונן על ידי תעופה, בזמן שלעוף האכזר הניח להכחד.
לדעה שמדובר בשלוש ציפורים, האזכרה של כנף הרננים נועדה להזכיר עוף מהודר במיוחד שנחשב לפלא בעיני האדם. התיאור של החסידה נועד לתאר את חוכמת הבורא שנתן לחסידה את היכולת לחזות את עונת הנדידה, כל התיאור האחרון נועד לבטא את הנס שבקיום הביצים של עופות המטילים ביציהם על הקרקע.
ריצ'רד מאדן

ביוגרפיה

מאדן גדל בעיירה אלדרסייל שבסקוטלנד. אביו כבאי ואמו עוזרת הוראה. למאדן אחות גדולה ואחות קטנה. בגיל 11, החל ללמוד במרכז פייסלי התיאטרלי לנוער. זמן קצר לאחר מכן לוהק לסרט תסבוכת המבוסס על רומן של איאן בנקס, ובמקביל כסבסטיאן בסדרת הטלוויזיה הבריטית, "דודה בומרנג".
בשנת 2007 סיים את לימודיו באקדמיה הסקוטית למוזיקה ודרמה. במהלך לימודיו, השתתף במספר מחזות תיאטרון, ומשם עבר להופיע במחזה בלונדון, שם לוהק כרומיאו במחזה "רומיאו ויוליה" בתיאטרון הגלוב. בשנת 2009 לוהק כדיק מקנזי בסדרת ה-BBC "הופ ספרינגס", ולאחר מכן כריפלי במותחן הבריטי "חדר הצ'אטים". החל משנת 2011 הוא משחק בסדרת הפנטזיה המצליחה "משחקי הכס" כרוב סטארק. באותה שנה גם הופיע בסדרה "סירנות". בשנת 2013 לוהק לתפקיד הראשי כלודוויג בסרט הדרמה "הבטחה".
בשנת 2015 השתתף בסרט הלייפאקשן לסרט הידוע "סינדרלה" בתפקיד הנסיך (Prince charming), ובשנת 2018 שיחק בסרט "איביזה" לצד השחקנית ג'יליאן ג'ייקובס.

חייו הפרטיים

מאדן היה בזוגיות עם השחקנית ג'נה קולמן. השניים נפרדו בשנת 2015. בין החודשים מרץ–אוגוסט 2016 נקשר שמו בשמה של מגישת הטלוויזיה לורה ויטמור, ובדצמבר באותה שנה הוא יצא עם השחקנית והדוגמנית סוקי ווטרהאוס. מקיץ 2017 ועד דצמבר 2018 מאדן היה בזוגיות עם השחקנית האנגליה אלי באמבר.
פיליפ השלישי, רוזן הנאו-מינצברג

רפורמציה

בתקופת שלטונו - למעשה בעוד מועצת העוצרים שולטת בשמו - השתלטה הרפורמציה על מחוז הנאו-מינצברג, במועצה היה דודו בלתזר תומך הרפורמציה, בעוד בן דודו ריינהרד הראשון התנגד לה, בתחילה הוכנסה הרפורמציה בהדרגה: כאשר פרש צוות הכנסייה, מונה במקומם צוות לותרני, הכומר אדולף ארבורגאסט שהתמנה לכנסיית סנט מרי, במקום להשקיע בדרשותיו העדיף להפיץ את הבשורה, אך המפיץ הרפורמיסט האמיתי של הנאו היה יורשו, פיליפ ניונהלר, במהלך כהונתו התחזקה יותר ויותר האמונה החדשה. אף על פי שהאמונה הקתולית מעולם לא נאסרה, הרי מספר כמריה הלך ופחת עקב העובדה שכאשר פרשו - הם לא הוחלפו.

שולט עצמי

ב-1544, הרוזן פיליפ הוכר כמבוגר, אף על פי שהיה רק בגיל 18 וגיל ההסכמה היה 25, ככל הנראה אפוטרופוסיו רצו להשתחרר מן הטרדה שבשמירה עליו, אף על פי שהיו עדיין מחויבים לשמירת אחיו הצעיר, ריינהרד.
ב-1561 הרוזן פיליפ השלישי רכש מספר טירות והרחיב את שלטונו, בתקופתו הושלם שיפוץ טירת הנאו, ובניית מבצר הנאו, הוא אף שילם את המס הקיסרי למלחמת טורקיה.

ירושת רינק

הרוזן פיליפ השלישי מרינק פעל בשיתוף פעולה עם הרוזן פיליפ השלישי מהנאו-מינצברג, וכיוון שהיה צפוי שרוזן רינק ימות ללא יורש זכר, הוא ביקש מהקיסר קרל רשות להוריש את רינק להנאו-מינצברג, בשנת 1555 ניתנה כך הרשות, אחד מן הטיעונים לכך היה הדמיון בן סמלי החיילות שהראו לכאורה על אבות משותפים, אך זה לא היה הסיבה.
אך הקיסר קרל החמישי התפטר באותה שנה, וכאשר ניסה הרוזן פיליפ השלישי מהנאו-מינצברג, לאשר את הבקשה מיורשו פרדיננד הראשון, בשנת 1558, הוא שכח להביא את חתימת הקיסר קרל, וכך נמנע ממנו לאשר הירושה, רוזן רינק מת ב-3 בספטמבר 1559, קודם תיקון השגיאה והטריטוריה שלו חזרה לידי הארכיבישוף של מיינץ והבישוף של וירצבורג, כך שפיליפ השלישי היה יכול לרשת רק את סמל הנשק ואת תואר רוזן רינק.

מוות

הרוזן פיליפ השלישי חלה ומת ב-14 בנובמבר 1561, לאחר שש שנות חולי ונקבר בכנסיית סנט מרי לצד אשתו, מצבותיהם השתמרו עד היום.
רוזני הנאו-מינצברג מתו בדרך כלל בגילאי 20–40, מותירים אחריהם קטינים כיורשים, מן הסתם הם סבלו ממחלה תורשתית לא ידועה, תשעה רוזנים עוקבים שמתו קודם גיל 40 אינו מסתבר כצירוף מקרים.
יוני (סמל נקבי)

יוני (מסנסקריט: योनि; נהגה: yoni) הוא מונח שמתייחס לאיבר המין הנקבי, או לדבר מה שמזכיר אותו בצורתו. 
מקבילו הזכרי הידוע יותר הוא פאלוס, איבר המין הזכרי, או סמל פאלי, דימוי ויזואלי שלו.

מקור המילה

מקור המונח יוני מסנסקריט, והוא עשוי להתייחס לכל מערכת הרבייה של הנקבה: הן לאיברי המין החיצוניים (הפות), והן לפנימיים (הנרתיק והרחם). השימוש בו בהשאלה מגוון, וכולל משמעויות רבות כגון: מקור, מעבר שמימי, מקדש, בית, קן, מקום מפלט, מיכל, מעין ועוד. 
שימוש ראשון במונח במערב מתועד בשנת 1778.

יוני בדתות הודיות

בהינדואיזם, המונח מופיע במגוון טקסטים עתיקים בפרשנויות שונות. במסורת הטנטרית היוני הוא מקור החיים. בטקסטים הינדואיים קאנוניים כגון הבהגאוואד גיטה והודות, יוני היא צורת חיים, או מין ביולוגי. בעולם קיימים 8,400,000 יונים, ובתהליך של גלגול נשמות ניתן להתגלגל ליונים שונים, לפי מעשים שנעשו בגלגולי חיים קודמים (קארמה). 
לעיתים משמש יוני כיצוג של האנרגיה הנשית בעולם, הכוח היוצר והבונה, השאקטי והדווי. פסלי הלינגאם הנפוצים בהודו, הקרויים גם לינגה-יוני, מורכבים מחפץ גלילי (שפעמים רבות מפורש כסמל פאלי) המונח על אגן ובו מגרעת, בשם יוני. פסלים אלה, המשמשים לפולחן האל שיווה, מסמלים את חיבור הכוחות הגבריים והנשיים בעולם, המיוצגים בהתאמה על ידי שיווה ושאקטי. לעיתים מיוחס היוני לבת זוגו של שיווה, פרוואטי.

סמל יוניקי

בדומה לסמל פאלי, סמל יוניקי (או יוניני) הוא דימוי צורני לאיבר המין הנקבי. דימויים נפוצים יכולים להיות מערות, בורות, שערים, פרחים, צדפות, מקווי מים וכדומה. רעיונית, מזוהה הסמל היוניקי עם תכונות כמו הכלה ורכות.

בתרבות המערבית

בציור הולדת ונוס מאת סנדרו בוטיצ'לי, אלת היופי ונוס עולה מהגלים בצדפה, שמפורשת כסמל יוניקי.
הציירת האמריקאית ג'ורג'יה אוקיף (1887-1986) הייתה ידועה בציורי פרחים המדמים את איבר המין הנשי. 
המיצב הפמיניסטי המפורסם "ארוחת הערב" של האמנית ג'ודי שיקגו מציג דימויים יוניקים רבים. 
סרטו של גיירמו דל טורו, המבוך של פאן, שבמרכזו נערה צעירה, רבוי דימויים יוניקיים בהם מבוך, שער, גן, באר ודימויים לוסת.
טד סטריקלנד

ביוגרפיה

סטריקלנד נולד בלוקאסוויל, אוהיו , למשפחה בת תשעה ילדים. הוא למד לתואר ראשון בהיסטוריה באוניברסיטת אוסברי שבקנטקי, והשלים תואר שני בייעוץ הדרכתי באוניברסיטת קנטקי ב-1966. לאחר מכן המשיך וסיים דוקטורט בייעוץ פסיכולוגי מאוניברסיטת קנטקי ב-1980.
בתחילת הקריירה הפוליטית שלו, התמודד סטרילנד פעמים אחדות לבית הנבחרים של ארצות הברית, אך הפסיד בכל הפעמים (1976, 1978, 1980). עם זאת, ב-1992 שב להתמודד לבית הנבחרים, מטעם המחוז השישי של אוהיו, ובעת זו הצליח להיבחר לאחר שגבר על יריבו הרפובליקני, במרוץ צמוד עם הפרש של 1.4% ממניין הקולות.
בבחירות למושל המדינה ב-2006, נבחר סטריקלנד ברוב של 60% ממניין הקולות. עם זאת, הוא הפסיד בבחירות ב-2010 למועמד הרפובליקני ג'ון קייסיק, לאחר מרוץ צמוד בו קיבל 47% מהקולות, לעומת 49% ליריבו.
בפברואר 2015 הכריז סטריקלנד על התמודדותו לסנאט נגד החבר המכהן רוב פורטמן, ובפריימריז ב-15 במרץ 2016 זכה במועמדות המפלגה הדמוקרטית. בבחירות למושב בסנאט הפסיד לפורטמן ברוב של 58% מול 37%.
סטריקלנד נשוי לפרנצס, מחנת פסיכולוגית.
סוכנות הידיעות הצרפתית

סוכנות הידיעות הצרפתית (סי"צ, בצרפתית: Agence France-Presse,‏ AFP) היא סוכנות הידיעות הראשונה שקמה בעולם. היא הוקמה במקור בשנת 1835 על ידי שרל לואי הבס, שהיה יהודי ממוצא פורטוגזי. כיום היא שייכת לממשלת צרפת, בדומה ל-לע"מ, לשכת העיתונות הממשלתית בישראל.
בסיסה בפריז, ויש לה נציגויות במאה ועשר מדינות, בהן גם בירושלים.
בשנת 2005 תבעה סוכנות הידיעות הצרפתית את חברת גוגל על סך 17 מיליון דולר, בטענת הפרה מתמשכת של זכויות יוצרים, תוך שימוש לכאורה בתמונות ובתכנים במסגרת "Google News", אתר החדשות של גוגל. התביעה הסתיימה בפשרה מחוץ לכותלי בית המשפט, שבה התחייבה גוגל לשלם סכום גדול שלא פורסם וכן דמי מנוי קבועים, מבלי להודות בהפרת זכויות יוצרים.

היסטוריה

הסוכנות הוקמה בשנת 1835. בשנת 1940, כאשר צרפת נכבשה על ידי גרמניה הנאצית, השלטונות הנאציים השתלטו על הסוכנות.  שמה שונה ל"משרד המידע הצרפתי". באוגוסט 1944, עם כיבוש המדינה על ידי בעלות הברית, עיתונאים מן תנועת ההתנגדות הצרפתית השתלטו על משרדי הסוכנות וחידשו אותה כסוכנות עצמאית. בשנים שלאחר המלחמה, ה-AFP פיתחה רשת כתבים בינלאומיים, כאשר אחד מהם הוא העיתונאי המערבי הראשון שדיווח על מותו של שליט ברית המועצות יוסיף סטלין במרץ 1953. בשנת 1957 הועבר חוק בקונגרס הצרפתי שמבצר את עצמאות הסוכנות. 
בשנת 1982 החליטה הסוכנות לבזר חלק מסמכויותיה בין מחלקות אוטונומיות ברחבי העולם.
אגודת הפילוסופיה הישראלית החדשה

אגודת הפילוסופיה הישראלית (החדשה) נוסדה בשנת 1998. מטרות האגודה הן לקדם חילופי רעיונות בין פילוסופים בישראל, לעודד פעילות פילוסופית אקדמית, ולייצג את הפילוסופיה כדיסציפלינה. 
בהנהלת האגודה חברים ראשי המחלקות של המחלקות לפילוסופיה באוניברסיטאות השונות (בן-גוריון, בר-אילן, הפתוחה, העברית, חיפה, תל אביב) וכן חבר נוסף מכל מחלקה.  
מדי שנה מארגנת העמותה כנס פילוסופיה ארצי, שבו נערכים הרצאות ודיונים במושבים שונים בסוגיות מעולם הפילוסופיה. הכנס מתקיים מדי שנה באחת מהאוניברסיטאות בארץ.
חאווייר פרננדס

ביוגרפיה

פרננדס נולד במדריד. הוא החל להתאמן בהחלקה על הקרח בגיל 6. מאמצע שנת 2011 החל פרננדס להתאמן בהדרכתו של בריאן אורסר מקנדה.
באולימפיאדת ונקובר (2010) סיים פרננדס במקום 14 בתחרות לגברים בהחלקה אמנותית על הקרח.

אלוף אירופה

באליפות אירופה בהחלקה אמנותית על הקרח שנערכה בזאגרב קרואטיה בינואר 2013 זכה פרננדס במדליית ארד בתחרות לגברים בתוצאה של 274.87 נקודות. חודשיים לאחר מכן, באליפות העולם בהחלקה אמנותית על קרח שנערכה בלונדון אונטריו קנדה במרץ הוא זכה במדליית ארד בתחרות לגברים בתוצאה של 249.06 נקודות, אחרי פטריק צ'ן מקנדה (267.78 נקודות) ודניס טן מקזחסטן (266.48 נקודות).
באולימפיאדת סוצ'י (2014) זכה פרננדס לשאת את דגל ספרד בטקס הפתיחה. במשחקים עצמם הוא סיים במקום רביעי בתחרות לגברים בהחלקה אמנותית על הקרח.
באליפות העולם בהחלקה אמנותית על הקרח שנערכה בסאיטאמה שביפן במרץ 2014 זכה פרננדס במדליית ארד בתחרות לגברים בתוצאה של-275.93 נקודות, אחרי יוזורו האניו (282.59 נקודות), וטאצוקי מצ'ידה מיפן (282.26 נקודות).

אלוף עולם

באליפות העולם בהחלקה אמנותית על הקרח שנערכה בשנגחאי סין במרץ 2015 זכה פרננדס במדליית זהב בתחרות לגברים בתוצאה של 273.90 נקודות, לפני יוזורו האניו (271.80 נקודות) ודניס טן (267.72 נקודות).
באליפות העולם בהחלקה אמנותית על הקרח שנערכה בבוסטון ארצות הברית באפריל 2016 זכה פרננדס במדליית זהב בתחרות לגברים בתוצאה של 314.93 נקודות (תרגיל קצר: 98.52 נק' ותרגיל חופשי: 216.41 נק', התוצאה הטובה ביותר שלו) התוצאה הטובה ביותר שלו, לפני יוזורו האניו (295.17 נקודות) וג'ין בויאנג מסין (270.99 נקודות) ובכך הגן על תוארו.
למאר אלכסנדר

ביוגרפיה

אלכסנדר נולד במריוויל שבטנסי, דור שביעי לתושבי המדינה. ב-1962 סיים תואר ראשון בהיסטוריה של אמריקה הלטינית באוניברסיטת ואנדרבילט, ב-1965 סיים תואר JD במשפטים באוניברסיטת ניו יורק. לאחר הלימודים עבד כרשם בבית המשפט לערעורים ובהמשך שימש יועץ משפטי במטהו של הסנאטור הווארד בייקר ועבד במטהו של ברייס הרלו שהיה איש הקשר של נשיא ארצות הברית ריצ'רד ניקסון עם הקונגרס. ב-1972 הקים פירמת עורכי דין פרטית.
בשנים 1979 עד 1987 כיהן כמושל מדינת טנסי, כשבשנים 1985–1986 כיהן כיו"ר ארגון מושלי מדינות ארצות הברית. ב-1987 ייסד יחד עם שותפים חברה בתחום טיפול בילדים שב-1997 הונפקה בנאסד"ק. ב-1988 מונה לנשיא אוניברסיטת טנסי. במרץ 1991 מונה למזכיר מחלקת החינוך של ארצות הברית וחבר הקבינט של הנשיא ג'ורג' הרברט ווקר בוש הוא כיהן בתפקיד עד ינואר 1993. בשנים 1996 ו-2000 התמודד ללא ההצלחה בבחירות המקדימות של המפלגה הרפובליקנית לנשיאות ארצות הברית. בעקבות החלטתו של פרד תומפסון לא להתמודד פעם נוספת לכהונה בסנאט של ארצות הברית, החליט אלכסנדר להתמודד לתפקיד שהתפנה. הוא נבחר ב-2002 והושבע לסנאטור בינואר 2003. הוא ניצח גם במערכות הבחירות ב-2008 וב-2014. מאז תחילת 2015 הוא מכהן כיו"ר ועדת הבריאות, חינוך, עבודה ופנסיה.
אלכסנדר נשוי ואב לארבעה. הוא פרסביטריאני באמונתו.
פארק רעננה

מבנה

במרכזו של הפארק אגם בצורת עלה תלתן, בדומה לזה המופיע בסמלה של העיר. את האגם חוצה גשר, וניתן לשוט בו. באגם שתי מזרקות, ושטים בו עופות מים. בחלקו הצפון-מערבי של הפארק שוכן אמפיתיאטרון אשר אירח ומארח זמרים ולהקות, בהם בקסטריט בויז, אוונסנס, אליס קופר, לורין היל, טורי איימוס, צ'יק קוריאה, איאן אנדרסון, זיגי מארלי, הקרנבריז והפט שופ בויז. במסגרת הפארק מופעל פרויקט "פארק חברים", אשר נבנה על ידי בית איזי שפירא מתרומות, ובו מתקנים המיועדים גם לילדים בעלי קשיי נגישות. כמו כן מתקיימות במקום פעילויות משותפות לילדי בית איזי שפירא ולילדים אחרים מרחבי העיר. עוד בפארק: בית קפה-מסעדה, גלריה, שבילי הליכה ורכיבה על אופניים, מגרשי ספורט, פינת חי, מתקני משחקים לילדים, פסלים, גן ורדים, גן המוקדש לשבעת המינים, גן תבלינים ומשטחי דשא נרחבים. בנקודה הגבוהה בפארק שוכן מצפור, המאפשר תצפית בעיקר לכיוון האגם והשטחים שבדרום-מערב הפארק.
בעבר נדרשו תושבי חוץ לתשלום בכניסה לפארק בימי שבת. עתירה שהגישה עמותת אדם, טבע ודין בעניין נדחתה, ובעקבות זאת תוקנה פקודת העיריות, ונקבע בה כי אין לגבות דמי כניסה, אלא במקרים חריגים שיקבע שר הפנים באישור ועדת הפנים והגנת הסביבה של הכנסת. מאחר שהוועדה דחתה פה אחד את הכללים שהציע שר הפנים בטענה שהם נוגדים את התיקון לחוק, נאסרה למעשה גביית דמי כניסה לגנים ציבוריים בכל הארץ, ובהם פארק רעננה. מסביב לפארק מאות מקומות חניה בחינם לתושבי רעננה ובתשלום למבקרים תושבי חוץ.
הפנרפיירדיר (כדורגל)

היסטוריה

הקבוצה נוסדה בשנת 1928 בתור מועדון התעמלות, ולאחר כך עברה הקבוצה לענפי ספורט אחרים. אף, אייץ' עלו לליגת העל האיסלנדית בפעם הראשונה בשנת 1979.
ב-2001 סיימה הקבוצה במקום השלישי בליגת העל האיסלנדית, בשנת 2004 זכתה לראשונה באליפות הליגה ושמרה של תואר זה שלוש שנים ברציפות. ב-2007 זכתה גם לראשונה בגביע האיסלנדי. לאחר מכן שבה אף, אייץ' לזכות באליפות שוב בשנים 2008, ו-2009, וב-2010 זכתה שוב בגביע האיסלנדי.
בעונת 2013-2012 זכתה שוב באליפות הליגה והגיעה לראשונה עד לפלייאוף של הליגה האירופית עד שהודחה על ידי גנק, בעונות 2016-2015, ובעונת 2016-2017 זכו שוב באליפות אך לא הצליחו לגביע לשלב הבתים של ליגת האלופות ושל הליגה האירופית.